বলিউডে বিয়ের মরশুম চলছে। সোনম কপূর ও আনন্দ আহুজার বিয়ের দিনই নিজেদের সম্পর্কের কথা প্রকাশ্যে এনেছিলেন রণবীর কপূর ও আলিয়া ভট্ট। তাই এই জুটি কবে গাঁটছড়া বাঁধবেন, তা নিয়ে বেশ কয়েকদিন জল্পনা চলছে। কিন্তু সম্পর্কের প্রথম বড়দিন নাকি আলিয়া নয়, অন্য মহিলার সঙ্গে পালন করলেন রণবীর!
এক সর্বভারতীয় সংবাদমাধ্যমের প্রতিবেদন থেকে জানা গিয়েছে, রণবীর কপূর এই বড়দিন বাণী কপূরের সঙ্গে কাটালেন। তা হলে কি আলিয়া-রণবীরের সম্পর্কে ভাঙন ধরেছে? রণবীরের মনে কি আবার নতুন নারী জায়গা করে নিলেন? এই সব প্রশ্নই ঘুরে বেড়াচ্ছে টিনসেল টাউনে। 

বাণী কপূর। ফাইল চিত্র 
এটা সত্যি যে, রণবীর এই বড়দিন আলিয়ার সঙ্গে নয়, বাণী কপূরের সঙ্গেই কাটিয়েছেন। তবে সেটা কাজের সূত্রে। এই মুহূর্তে রণবীর ‘শামসেরা’ ছবির শ্যুটিং নিয়ে ব্যস্ত। ছবিতে রয়েছেন বাণী কপূরও। সেই ছবির শ্যুটিং-এর জন্যই বড়দিনে একসঙ্গে বাণী ও রণবীর।
প্রসঙ্গত, ২০১৯-এই মুক্তি পাবে রণবীর ও আলিয়া অভিনীত ‘ব্রহ্মাস্ত্র’।